Penguin Books Ltd
Penguin Books Ltd, britisk bogforlag, grdl. 1935 af Allan Lane (1903-70). Få år efter lanceringen af Albatros, en tysk serie billigbøger, skabte Penguin Books Ltd. med sine billigbøger (i 1935: 6 pence, dengang ca. 50 øre) et blivende forbillede for den moderne paperback: En omslagshæftet bog i bekvemt lommeformat, hvis blade ikke skal sprættes op, trykt på billigt papir, og som i ensartet typografisk opsætning og med serieomslag rummer et uforkortet litterært værk af god kvalitet.
Forlagets første bomærke, den lille pingvin, cementerede en tradition over hele den vestlige verden for at bruge stiliserede dyrebilleder som varemærke for billigbogsserier.
Penguinbøgernes typografi blev udformet 1946-49 af den schweiziskfødte grafiker Jan Tschichold, assisteret af bl.a. den unge danske grafiker Erik Ellegaard Frederiksen, som arbejdede på forlaget i de år. Siden den første udgivelse (Ariel af André Maurois, juli 1935) har forlaget vedholdende forøget antallet af sine serier.
Penguin Books fusionerede i 2012 med det amerikanske forlag Random House, grdl. i 1927 og siden 1998 ejet af mediekoncernen Bertelsmann AG.